Tanczos Barna, despre Roşia Montană: Îmi aduc aminte cu exactitate discuţiile cu privire la acest proces. Ciucă ne-a dat dispoziţie să nu vorbim până nu se termină / Am avut şi eu informaţii pesimiste. A fost un meci câştigat în prelungiri
Senatorul UDMR Tanczos Barna, fost ministru al Mediului, a declarat, luni, despre procesul câştigat de România privind litigiul de la Roşia Montană, că îşi aduce aminte cu exactitate discuţiile cu privire la acest proces, când premierul Nicolae Ciucă le-a dat dispoziţie miniștrilor să nu vorbească până nu se termină. Fostul ministru al Mediului a mai spus că a avut şi el informaţii pesimiste de la avocaţi şi a fost un meci câştigat în prelungiri, miraculos, transmite News.ro.
Tanczos Barna a declarat la Prima News că miniştrii Kelemen Hunor şi Korodi Attila au fost cei doi miniştri care nu s-au lăsat impresionaţi de presiunile şi lobby-ul celor de la Gold Corporation şi în mandatele lor proiectul a fost blocat pe legea românească şi pe procedurile legale.
"Fiind la minister (Ministerul Mediului, n.red.) îmi aduc aminte cu exactitate discuţiile cu privire la acest proces, când domnul prim-ministru Ciucă ne-a dat dispoziţie ca nimeni să nu vorbească despre proces până nu se termină. Din acest punct de vedere, domnul Boloş se va supăra pe mine, dar nu ar fi trebuit să vorbească. Încă o lună de aşteptare ar fi fost bine-venită. Sunt convins că premierul a primit informări de la ministru, pentru că nici domnul Ciolacu, nici domnul Ciucă nu au vorbit cu avocaţii", a mai arătat Barna.
El a menţionat că a avut, la rândul lui, când era ministru, informaţii de la avocaţi în acest caz.
"Am avut şi eu informaţii de la avocaţi, şi erau informaţii pesimiste. Nu m-aş fi mirat, după acele informaţii pesimiste, dacă am fi pierdut. A fost un meci câştigat în prelungiri, într-un mod miraculos", a mai arătat Tanczos Barna.
Senatorul UDMR a subliniat că, dacă s-ar fi mers pe aceeaşi linie la Ministerul de Finanţe, de a nu face declaraţii, ar fi fost mult mai bine.
"Este o victorie de răsunet pentru România, o victorie care scapă bugetul de o presiune, scapă Guvernul de o presiune şi la această victorie au lucrat toţi premierii, toţi miniştrii, care timp de 10 ani, cât a durat procesul, au adus o contribuţie", a completat Tanczos Barna.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank